फाइल फोटो: संसद भवन में पूर्व सांसद सनसुमा।

नई दिल्ली. दिल्ली पुलिस आजकल पूर्व सांसद के घर से बल्ब चोरी करने वाले चोर की तलाश कर रही है। इसकी जिम्मेदारी दिल्ली पुलिस के सब इंस्पेक्टर को दी गई है। कुछ दिनों पहले एक सांसद के नई दिल्ली स्थित घर से कटहल चोरी के मामले की जांच कर चुकी पुलिस बल्ब चोरी की घटना को भी गंभीरता से ले रही है।

असम के कोकराझार से लोकसभा सांसद रह चुके सनसुमा ने फिरोजशाह रोड स्थित बंगले से बल्ब चुराए जाने को लेकर एफआईआर दर्ज कराई है। पुलिस को दी गई उनकी शिकायत के मुताबिक उनके आवास के गेट के बाहर दो बल्ब लगे थे। उनमें से एक चोरी हो गया।

पुलिस का कहना है कि बोडोलैंड पीपल्स फ्रंट के नेता और पूर्व सांसद सनसुमा कुछ दिनों से दिल्ली से बाहर थे। बीते शुक्रवार को जब वे लौटे तो उन्होंने पाया कि उनके घर के बाहर से एक बल्ब गायब है। सनसुमा ने इस बारे में कहा, 'जैसे ही मुझे बल्ब के गायब होने की जानकारी हुई मैंने पुलिस को जानकारी दी। मुझे यह नहीं पता कि मेरे घर में रहने के दौरान या उसके बाद बल्ब गायब हुआ। यह सिर्फ बल्ल का मामला नहीं है, चोर मेरे घर के भीतर आ सकते थे और लोगों को नुकसान पहुंचा सकते थे।'

दिल्ली पुलिस के अधिकारी ने कहा, 'पिछले एक साल हम सभी मामलों में एफआईआर दर्ज कर रहे हैं। ऐसा करने के लिए पुलिस कमिश्नर ने निर्देश दिया है। हम शिकायत की प्रोफाइल नहीं देखते। यह चोरी का मामला है और हम उस पर काम कर रहे हैं।' इसी साल जून में जेडीयू के राज्यसभा सांसद महेंद्र प्रसाद के 4, तुगलक रोड बंगले से दो कटहल चोरी हो गए थे। उस मामले में भी पुलिस ने जांच की थी।